Document ID: 32003D0129

Απόφαση της Επιτροπής
της 25ης Φεβρουαρίου 2003
για τροποποίηση της απόφασης 98/83/ΕΚ για την αναγνώριση ορισμένων τρίτων χωρών και ορισμένων περιοχών τρίτων χωρών ως απαλλαγμένων από Xanthomonas campestris (όλα τα παθογόνα στελέχη για τα εσπεριδοειδή), Cercospora angolensis Carv. και Mendes ή Guignardia citricarpa Kiely (όλα τα παθογόνα στελέχη για τα εσπεριδοειδή)
[κοινοποιηθείσα υπό τον αριθμό Ε(2003) 600]
(2003/129/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2002/89/EΚ(2), και ιδίως το σημείο 16.2 μέρος A του παραρτήματος IV,
Εκτιμώντας τα ακόλουθα:
(1) Το σημείο 16.2 μέρος A του παραρτήματος IV της οδηγίας 2000/29/EΚ ορίζει ειδικές διατάξεις όσον αφορά την εισαγωγή στην Κοινότητα καρπών Citrus L., Fortunella Swingle, Poncirus Raf., και των υβριδίων τους, καταγωγής τρίτων χωρών όπου είναι γνωστή η ύπαρξη των Xanthomonas campestris (όλα τα παθογόνα στελέχη για τα εσπεριδοειδή) (στο εξής: "Xanthomonas campestris").
(2) Η απόφαση 98/83/EΚ της Επιτροπής, της 8ης Ιανουαρίου 1998, για την αναγνώριση ορισμένων τρίτων χωρών και ορισμένων περιοχών τρίτων χωρών ως απαλλαγμένων από Xanthomonas campestris (όλα τα παθογόνα στελέχη για τα εσπεριδοειδή), Cercospora angolensis Carv. et Mendes και Guignardia citricarpa Kiely (όλα τα παθογόνα στελέχη για τα εσπεριδοειδή)(3), όπως τροποποιήθηκε τελευταία από την οδηγία 2001/440/EΚ(4), προβλέπει ότι ορισμένες περιοχές τρίτων χωρών μπορούν να αναγνωρισθούν ως απαλλαγμένες από την Xanthomonas campestris.
(3) Η απόφαση 98/83/EΚ αναγνωρίζει ορισμένες πολιτείες της Αργεντινής ως απαλλαγμένες από την Xanthomonas campestris. Ωστόσο, βάσει των πληροφοριών που υποβλήθηκαν από την Αργεντινή, ορισμένες από τις πολιτείες αυτές δεν μπορούν πλέον να θεωρούνται απαλλαγμένες από τον εν λόγω επιβλαβή οργανισμό.
(4) Βάσει των πληροφοριών που υποβλήθηκαν από τις Ηνωμένες Πολιτείες Αμερικής προκύπτει ότι παρουσιάστηκαν νέες μολύνσεις από Xanthomonas campestris σε διάφορες περιοχές στη Φλώριδα. Συνεπώς, η Φλώριδα δεν πρέπει πλέον να θεωρείται απαλλαγμένη από τον εν λόγω επιβλαβή οργανισμό.
(5) Πρέπει να προβλεφθεί ειδική ρύθμιση για τα εσπεριδοειδή υπό διαμετακόμιση για τα οποία η επίσημη δήλωση, που προβλέπεται στο παράρτημα IV μέρος A τμήμα I σημείο 16.2 της οδηγίας 2000/29/EΚ, έχει εκδοθεί πριν από την ημερομηνία κοινοποίησης της παρούσας απόφασης στις αρμόδιες αρχές της Αργεντινής και των Ηνωμένων Πολιτειών Αμερικής.
(6) Ως εκ τούτου, η απόφαση 98/83/EΚ πρέπει να τροποποιηθεί αναλόγως.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 2 της απόφασης 98/83/ΕΚ τροποποιείται ως εξής:
α) η πρώτη περίπτωση διαγράφεται·
β) η τέταρτη περίπτωση αντικαθίσταται από το ακόλουθο κείμενο:
"- στις Ηνωμένες Πολιτείες Αμερικής: Arizona, California, Guam, Hawaii, Louisiana, Northern Mariana Islands, Puerto Rico, American Samoa, Texas και United States Virgin Islands,"
Άρθρο 2
Η παρούσα απόφαση δεν εφαρμόζεται στα εσπεριδοειδή για τα οποία η επίσημη δήλωση που ορίζεται στο παράρτημα IV μέρος A τμήμα I σημείο 16.2 της οδηγίας 2000/29/EΚ έχει εκδοθεί και τα οποία έχουν εξαχθεί πριν να ενημερωθούν οι αρμόδιες αρχές της Αργεντινής και των Ηνωμένων Πολιτειών Αμερικής από την Επιτροπή σχετικά με την παρούσα απόφαση. Η Επιτροπή πρέπει να γνωστοποιήσει στα κράτη μέλη την ημερομηνία κατά την οποία οι αρμόδιες αρχές της Αργεντινής και των Ηνωμένων Πολιτειών Αμερικής ενημερώθηκαν σχετικά με την παρούσα απόφαση.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Φεβρουαρίου 2003.

Labels: 16
17
5
3
6